b'\n_START_ARTICLE_\nAgencija Evropske unije za varnost omre\xc5\xbeij in informacij\n_START_PARAGRAPH_\nAgencija Evropske unije za varnost omre\xc5\xbeij in informacij (ENISA) je sredi\xc5\xa1\xc4\x8de strokovnega znanja o kibernetski varnosti v Evropi. Ustanovljena je bila leta 2004. Cilj Agencije je pomagati Evropski uniji ter njenim \xc4\x8dlanicami pri prepre\xc4\x8devanju, odkrivanju in odzivanju na probleme na podro\xc4\x8dju informacijske varnosti. Sede\xc5\xbe je v mestu Heraklion, na gr\xc5\xa1kem otoku Kreta, urad pa se nahaja v Atenah. Trenutni direktor Agencije je Udo Helmbrech.\n_START_SECTION_\nStruktura\n_START_PARAGRAPH_\nENISA je sestavljena iz ve\xc4\x8d organov:\n_START_SECTION_\nUpravni odbor\n_START_PARAGRAPH_\nPooblastila Upravnega odbora vklju\xc4\x8dujejo dolo\xc4\x8ditev prora\xc4\x8duna, preverjanje izvedbe prora\xc4\x8duna, odobritev delovnih programov organizacije, sprejetje poslovnika in notranjega poslovanja Agencije ter imenovanje in odstranjevanje izvr\xc5\xa1ilnega direktorja.\n_START_SECTION_\nIzvr\xc5\xa1ilni odbor\n_START_PARAGRAPH_\nUpravni odbor je 17. oktobra 2013 ustanovil izvr\xc5\xa1ilni odbor. Sestavlja ga 5 \xc4\x8dlanov upravnega odbora. Izvr\xc5\xa1ilni odbor pripravlja sklepe, ki jih sprejme upravni odbor. Sklepi se navezujejo na upravne in prora\xc4\x8dunske zadeve. Izvr\xc5\xa1ilni odbor se sestane enkrat na tri mesece.\n_START_SECTION_\nIzvr\xc5\xa1ilni direktor\n_START_PARAGRAPH_\nOd 16. oktobra 2009 je direktor ENISE dr. Udo Helmbrecht. Pomaga mu stalna skupina nosilcev interesov in ad hoc skupine za znanstvene in tehni\xc4\x8dne zadeve.\n_START_SECTION_\nStalna interesna skupina\n_START_PARAGRAPH_\nSvetuje izvr\xc5\xa1ilnemu direktorju pri razvoju delovnega programa Agencije in pri omogo\xc4\x8danju komunikacije skupine nosilcev interesov.'